রক্তাক্ত পহেলগাঁও, ভারতের পাশে দাঁড়াল ইজরায়েল ও আমেরিকা

ওয়েব ডেস্ক: পুলওয়ামার পর ফের কেঁপে উঠল কাশ্মীর উপত্যকা। মঙ্গলবার ভূস্বর্গের পহেলগাঁওয়ে ভয়াবহ জঙ্গি হামলায় (Pahalgam Terrorist Attack) প্রাণ হারিয়েছেন অন্তত ২৬ জন, যাদের মধ্যে দুই জন বিদেশি পর্যটকও রয়েছেন। এই কাপুরুষোচিত হামলার জেরে আন্তর্জাতিক মহলে উঠেছে নিন্দার ঝড়। সৌদি সফর থেকে সময়ের আগে দেশে ফিরেছেন প্রধানমন্ত্রী নরেন্দ্র মোদিও (PM Narendra Modi)। এ যেন এক ঘোর অসময়। আর এই পরিস্থিতিতে ভারতের পাশে দাঁড়িয়েছে মার্কিন যুক্তরাষ্ট্র (USA) ও ইজরায়েল (Israel)। সন্ত্রাসের বিরুদ্ধে একজোট হয়ে লড়াইয়ের বার্তা দিয়েছে ট্রাম্প এবং নেতানিয়াহু প্রশাসন।

পহেলগাঁও জঙ্গি হামলার পরই মার্কিন প্রেসিডেন্ট ডোনাল্ড ট্রাম্প (Donald Trump) সোশাল মিডিয়ায় একটি বিবৃতি দিয়ে বলেন, “ভারতের জঙ্গি হামলার ঘটনা আমাকে গভীরভাবে বিচলিত করেছে। সন্ত্রাসবাদের বিরুদ্ধে লড়াইয়ে আমেরিকা দৃঢ়ভাবে ভারতের পাশে রয়েছে। প্রধানমন্ত্রী নরেন্দ্র মোদি ও ভারতের জনগণের প্রতি আমার সমর্থন এবং সহমর্মিতা রইল।” এদিকে ভারত সফরে থাকা মার্কিন ভাইস প্রেসিডেন্ট জেডি ভ্যান্সও এই হামলার কড়া নিন্দা করেছেন।

আরও পড়ুন: পহেলগাঁওতে জঙ্গি হামলার ঘটনায় চালু করা হল হেল্পলাইন নম্বর

তবে শুধু আমেরিকা নয়, কাশ্মীরে এই জঙ্গি হানার পর ইজরায়েলও দ্রুত প্রতিক্রিয়া জানিয়েছে। ভারতের ইজরায়েলি দূতাবাসের তরফে বলা হয়, “পহেলগাঁওয়ের নৃশংস হামলায় আমরা শোকাহত। যারা প্রাণ হারিয়েছেন, তাঁদের পরিবারকে জানাই সমবেদনা। জঙ্গিদের বিরুদ্ধে ভারতের লড়াইয়ে আমরা সবরকমভাবে পাশে রয়েছি।” উল্লেখযোগ্যভাবে, ইজরায়েলের এক নাগরিকও এই হামলায় প্রাণ হারিয়েছেন।

প্রত্যক্ষদর্শীদের দাবি, জঙ্গিরা সেনার পোশাক পরে লক্ষ্যে গুলি চালানো হয়। প্রায় ৪০ রাউন্ড গুলি বিনিময়ের মধ্যে দিয়ে চলে এই হত্যালীলা। আহতদের মধ্যে অনেকেই আশঙ্কাজনক অবস্থায় হাসপাতালে চিকিৎসাধীন। এককথায়- পুলওয়ামার স্মৃতি উসকে দিয়ে পহেলগাঁও হামলা ফের একবার মনে করিয়ে দিল, সন্ত্রাসবাদের বিরুদ্ধে লড়াই এখনও শেষ হয়নি।

দেখুন আরও খবর: